Iżrael u l-wegħda ta' Alla lil David Maskil. Ta' Etan, l-Eżraħi. It-tjieba tal-Mulej irrid dejjem ngħanni; f'kull żmien ixandar fommi l-fedeltà tiegħek. Għax jien għedt: "Tjubitek tibqa' sħiħa għal dejjem; bħas-smewwiet int wettaqt il-fedeltà tiegħek." "Għamilt patt mal-magħżul tiegħi, ħlift lil David, il-qaddej tiegħi: 'Jien nagħmel li nislek jibqa' għal dejjem, li f'kull żmien jibqa' sħiħ it-tron tiegħek.' " Ifaħħru s-smewwiet għeġubijietek, Mulej, u l-fedeltà tiegħek fil-ġemgħa tal-qaddisin . Għax min hemm fis-sema daqs il-Mulej? Min jixbah lill-Mulej fost dawk li hemm fis-sema? Tal-biża' Alla fil-laqgħa tal-qaddisin, kbir u tal-biża' fuq dawk kollha ta' madwaru. Mulej, Alla tal-eżerċti, min hu bħalek? Int qawwi, Mulej, u kollok fedeltà. Int taħkem fuq il-baħar imqalleb; meta jqumu l-imwieġ int trażżanhom. Int tisħaq 'il Raħab bħal midrub għall-mewt; bi driegħek setgħani tferrex l-għedewwa tiegħek. Tiegħek is-smewwiet u tiegħek l-art, id-dinja b'kulma fiha int waqqaftha. It-Tramuntana u n-Nofsinhar inti ħlaqthom; b'ismek jifirħu t-Tabor u l-Ħermon . Driegħ kollu qawwa hu driegħek, b'saħħitha idek, merfugħa lemintek. Fuq id-dritt u l-ġustizzja mibni t-tron tiegħek; tjieba u fedeltà jgħaddu quddiemek. Hieni l-poplu li jaf jgħajjat bil-ferħ, li jimxi, Mulej, fid-dawl ta' wiċċek. B'ismek jithennew il-jum kollu, u bil-ġustizzja tiegħek jifirħu. Għax inti l-foħrija tal-qawwa tagħhom ; għal tjubitek nerfgħu rasna fl-għoli. Għax il-Mulej it-tarka tagħna; il-Qaddis ta' Iżrael is-sultan tagħna. Dhert fl-imgħoddi lil ħbiebek u għedtilhom: "Jien qegħedt il-kuruna fuq ras wieħed qalbieni; ħtart żagħżugħ u għollejtu fuq il-poplu. Sibt 'il David, qaddej tiegħi, biż-żejt imqaddes tiegħi dliktu; tkun idi dejjem miegħu, u nsaħħu wkoll bi driegħi. Ma jgħakksux l-għadu tiegħu; ma jbaxxihx il-bniedem ħażin. Inxejjen quddiemu l-għedewwa tiegħu, u nsawwat lil min jobogħdu. Miegħu jkunu l-fedeltà u t-tjieba tiegħi; b'ismi tissaħħaħ il-qawwa tiegħu. Is-setgħa ta' jdejh nifrex fuq il-baħar ; fuq ix-xmajjar taħkem il-leminija tiegħu. Hu jsejjaħli: Int missieri u Alla tiegħi, fortizza u salvazzjoni tiegħi! U jiena nagħmlu l-iben il-kbir tiegħi, l-ogħla fost is-slaten tal-art. It-tjieba tiegħi nżommha fuqu għal dejjem, u l-patt tiegħi miegħu jibqa' sħiħ. Nagħmel li nislu jibqa' għal dejjem; it-tron tiegħu jkun bħall-jiem tas-sema . Jekk uliedu jħallu l-liġi tiegħi, u ma jimxux skont il-preċetti tiegħi; jekk huma jiksru l-liġijiet tiegħi, u ma jħarsux il-kmandamenti tiegħi, jien nikkastiga ħtijiethom bil-virga, u bis-swat il-ħażen tagħhom. Iżda ma nwarrabx tjubiti minnu; ma niksirx il-kelma li tajtu. Ma nonqosx mill-patt tiegħi; ma nerġax lura minn kelmti. Ħlift bi qdusiti darba għal dejjem, żgur li b'David ma nqarraqx. Nislu għal dejjem jibqa'; it-tron tiegħu bħax-xemx quddiemi. Bħall-qamar jibqa' għal dejjem; it-tron tiegħu aktar sod mis-sema." Imma int warrabt is-sultan midluk tiegħek; għadabt għalih u begħedtu minnek. Ħassart il-patt mal-qaddej tiegħek; kasbart mal-art il-kuruna tiegħu. Ġarraft il-ħitan tiegħu kollha; għamilt ħerba mis-swar tiegħu. Kull min jgħaddi minn ħdejh jisirqu; sar iż-żebliħ tal-ġirien tiegħu. Qajjimt il-leminija tal-għedewwa tiegħu, ferraħt 'il dawk kollha li huma kontrih. Reġġajtlu lura s-sejf misnun tiegħu; ma waqaftx miegħu fit-taqbida. Kissirtlu x-xettru ta' ġieħu; mal-art tfajtlu t-tron tiegħu. Qassartlu ż-żmien ta' żgħożitu, u ksejtu bil-mistħija. Mulej, se tibqa' għal dejjem tinħeba minna? Se jibqa' ħuġġieġa nar l-għadab tiegħek? Ftakar li ftit huma jiem ħajti. Għal daqshekk int ħlaqtu l-bniedem? Min hu li jgħix u ma jarax il-mewt? Min jeħlisha mis-setgħa tal-imwiet? Fejn hi, Sidi, it-tjieba tiegħek ta' dari? Fejn hi l-fedeltà li biha ħlift lil David? Ftakar, Sidi, kif inhu mkasbar il-qaddej tiegħek; kif qed nilqa' ġo fija ż-żebliħ tal-popli, iż-żebliħ li qed jagħmlulna l-għedewwa tiegħek, Mulej, li qed ikasbru kull ħjiel tas-sultan midluk tiegħek. Imbierek il-Mulej għal dejjem! Ammen! Ammen!